CELEX: 32020D0121
Language: sk
Date: 2020-01-28 00:00:00
Title: Rozhodnutie Rady (EÚ) 2020/121 z 28. januára 2020 o zriadení pracovnej skupiny pre Spojené kráľovstvo, ktorej predsedá Generálny sekretariát Rady, a o zrušení rozhodnutia (EÚ) 2017/900

29.1.2020   
               
               
                  SK
               
               
                  Úradný vestník Európskej únie
               
               
                  LI 23/1
               
            
         ROZHODNUTIE RADY (EÚ) 2020/121
         z 28. januára 2020
         o zriadení pracovnej skupiny pre Spojené kráľovstvo, ktorej predsedá Generálny sekretariát Rady, a o zrušení rozhodnutia (EÚ) 2017/900
         RADA EURÓPSKEJ ÚNIE
         so zreteľom na Zmluvu o Európskej únii,
         so zreteľom na Zmluvu o fungovaní Európskej únie, a najmä na jej článok 240 ods. 3,
         so zreteľom na rozhodnutie Európskej rady 2009/881/EÚ z 1. decembra 2009 o vykonávaní predsedníctva Rady (1), a najmä na jeho článok 4,
         keďže:
         
                     (1)
                  
                  
                     Európska rada 29. marca 2017 dostala oznámenie Spojeného kráľovstva o jeho úmysle vystúpiť z Európskej únie, čím sa začal proces podľa článku 50 Zmluvy o Európskej Únii (ďalej len „Zmluva o EÚ“). Rozhodnutím Rady (EÚ) 2017/900 (2) sa zriadila ad hoc pracovná skupina pre článok 50 Zmluvy o EÚ, ktorej predsedá Generálny sekretariát a ktorej cieľom je pomáhať Výboru stálych predstaviteľov vlád členských štátov (ďalej len „Coreper“) a Rade vo všetkých záležitostiach týkajúcich sa vystúpenia Spojeného kráľovstva z Únie.
                  
               
                     (2)
                  
                  
                     Európska rada 13. decembra 2019 prijala závery, v ktorých najmä uviedla, že medzi zasadnutiami Európskej rady budú Rada pre všeobecné záležitosti a Coreper, ktorým bude pomáhať osobitná pracovná skupina, zabezpečovať, aby sa rokovania viedli v súlade s celkovými pozíciami a zásadami schválenými Európskou radou, ako aj s mandátom Rady na rokovanie, a podľa potreby budú poskytovať ďalšie usmernenia v plnom súlade s najlepšími záujmami Únie a s cieľom dosiahnuť výsledok, ktorý bude spravodlivý a korektný pre všetky členské štáty a v záujme našich občanov.
                  
               
                     (3)
                  
                  
                     Dňa 24. januára 2020 bola podpísaná Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“) (3). Tento proces umožňuje skoré uzavretie dohody o vystúpení a začatie rokovaní o budúcom vzťahu so Spojeným kráľovstvom.
                  
               
                     (4)
                  
                  
                     Mala by sa preto zriadiť pracovná skupina pre Spojené kráľovstvo, ktorá by nahradila ad hoc pracovnú skupinu pre článok 50 Zmluvy o EÚ. V súlade so závermi Európskej rady z 13. decembra 2019 sa pracovná skupina pre Spojené kráľovstvo určí ako osobitný výbor podľa článku 218 ods. 4 Zmluvy o fungovaní Európskej únie, po konzultácii s ktorým sa majú viesť rokovania o budúcom vzťahu so Spojeným kráľovstvom, keď Rada rozhodne o začatí rokovaní so Spojeným kráľovstvom o vzťahu s Úniou po jeho vystúpení z Únie.
                  
               
                     (5)
                  
                  
                     Pracovnej skupine pre Spojené kráľovstvo by malo predsedať polročné predsedníctvo. Odchylne od uvedeného by do 31. decembra 2020 mal pracovnej skupine pre Spojené kráľovstvo predsedať Generálny sekretariát Rady.
                  
               
                     (6)
                  
                  
                     Pracovná skupina pre Spojené kráľovstvo by mala začať fungovať prvým dňom nasledujúcim po dni, v ktorý sa zmluvy prestanú vzťahovať na Spojené kráľovstvo podľa článku 50 ods. 3 Zmluvy o EÚ. Pracovná skupina pre Spojené kráľovstvo by mala pomáhať Coreperu a Rade vo všetkých záležitostiach týkajúcich sa vzťahu so Spojeným kráľovstvom. Pracovná skupina pre Spojené kráľovstvo by najmä mala pomáhať Coreperu a Rade v priebehu rokovaní o budúcom vzťahu a v záležitostiach týkajúcich sa vykonávania dohody o vystúpení. Okrem toho by pracovná skupina pre Spojené kráľovstvo mala pomáhať Coreperu a Rade v záležitostiach týkajúcich sa ďalších následkov vystúpenia Spojeného kráľovstva z Únie.
                  
               
                     (7)
                  
                  
                     Je vhodné stanoviť preskúmanie dojednaní týkajúcich sa predsedníctva pracovnej skupiny pre Spojené kráľovstvo. Uvedené preskúmanie by sa malo vykonať v dostatočnom časovom predstihu, aby sa nenarušila hladká príprava nadchádzajúceho predsedníctva, a to v každom prípade najneskôr do 30. novembra 2020.
                  
               
                     (8)
                  
                  
                     Rozhodnutie (EÚ) 2017/900 by sa malo zrušiť,
                  
               PRIJALA TOTO ROZHODNUTIE:
         
            Článok 1
            Týmto sa zriaďuje pracovná skupina pre Spojené kráľovstvo.
         
         
            Článok 2
            Pracovná skupina pre Spojené kráľovstvo pomáha Coreperu a Rade vo všetkých záležitostiach týkajúcich sa vzťahu so Spojeným kráľovstvom.
         
         
            Článok 3
            Rozhodnutie (EÚ) 2017/900 sa zrušuje.
         
         
            Článok 4
            Pracovnej skupine pre Spojené kráľovstvo predsedá polročné predsedníctvo.
         
         
            Článok 5
            Odchylne od dojednaní týkajúcich sa predsedníctva skupiny podľa článku 4 predsedá pracovnej skupine pre Spojené kráľovstvo do 31. decembra 2020 Generálny sekretariát Rady.
         
         
            Článok 6
            Dojednania týkajúce sa predsedníctva pracovnej skupiny pre Spojené kráľovstvo sa preskúmajú najneskôr do 30. novembra 2020.
         
         
            Článok 7
            Toto rozhodnutie nadobúda účinnosť dňom nasledujúcim po dni, v ktorý sa zmluvy prestanú vzťahovať na Spojené kráľovstvo podľa článku 50 ods. 3 Zmluvy o EÚ.
         
         
            Uverejní sa v Úradnom vestníku Európskej únie.
            V Bruseli 28. januára 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Ú. v. EÚ L 315, 2.12.2009, s. 50.
         
            (2)  Rozhodnutie Rady (EÚ) 2017/900 z 22. mája 2017 o zriadení ad hoc pracovnej skupiny pre článok 50 Zmluvy o EÚ, ktorej predsedá Generálny sekretariát Rady (Ú. v. EÚ L 138, 25.5.2017, s. 138).
         
            (3)  Ú. v. EÚ C 384I, 12.11.2019, s. 1.